**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. január 17-ei** ülésére

Tárgy: Kisbéri Gyöngyszem Óvoda és Bölcsőde hántai csoport épülete

**Tisztelt Képviselő-testület!**

A 367/2024. (XII.13.) KVÖKt. határozatban döntés született arról, hogy a Kisbéri Gyöngyszem Óvoda és Bölcsőde hántai csoportjának helyt adó épület vizesedése vonatkozásában szakértők (Kisbéri Városigazgatóság munkatársai, Műszaki Bizottság tagjai) bevonásával meg kell határozni a szükséges felújításokat.

2025. 01. 06-án a bizottságon javasolt Waterseal Építő Kft. meghívásával, Polgármester úrral, óvoda vezetővel, Városigazgatóság vezetőjével, Andrási Tamás bizottsági taggal, hivatal munkatársával bejárásra került sor az óvoda épületében. A szakértő, Smid József műszerrel kimutatta, hogy a fal az öltöző részen ~ 1,5 m magasig vizes, a csoportszobában ~ 1,7 m-ig. Smid úr az injektálásos vízszigetelést javasolta, mely akár belülről is elvégezhető (kivéve konyha, mosdó, mert ott belülről új a csempézés). A vizesedés magasságáig mindenhol a falat le kellene verni, szárító, lélegző vakolatot kellene rátenni, a külső falak hőszigetelésénél kőzetgyapotot kellene használni ezen magasságig. A falakon körbe lévő lambéria miatt a falak nem szellőznek. A csoportszoba, mivel mélyebben helyezkedik el, mint a folyosó, ezért a fal ezen szakaszához külön szigetelést is kellene tenni. Az injektálást követően a fal további nedvességet nem tudna a talajból felvenni, a téglákban lévő nedvesség még elpárologna, a só viszont maradna a falban. Smid úr az épületet felmérte, ajánlatát várjuk, mely alapján tudunk az idei évi költségvetésnél tervezni.

Megtekintettük a csoportszobát, mely aljzatán található parketta nagy valószínűséggel (mozog, néhol töredezett) már nem csiszolható fel, új padlóra – szóba került akár a hajópadló is – lenne szükség. Azt nem tudni, hogy a parketta alatt van-e beton vagy csak párnafákra fektették, így nem tudni, hogy a talajt alatta mennyire kell előkészíteni (60 cm kiszedi, szigetelés, stb.) vagy csak az új burkolatot kell letenni.

Az épületben található beltéri ajtók többsége régi, tömör fa ajtó, azok cseréjét a jelenlévők nem támogatták, azok javítását, felújítását a Városigazgatóság munkatársa el tudja végezni.

A szomszédos ingatlanon az épület falától pár cm-re helyezték az építményeket, melyek a homlokzati szigetelésnél útban lesznek, a fal nem szellőzik tőlük. A fal megközelíthetőségét az energetikai pályázat megvalósításának időpontjára biztosítani fogjuk.

Kérem Tisztelet Képviselő-testületet, hogy az óvoda falának vízszigetelését a 2025. évi költségvetés készítésekor vegye figyelembe.

Kisbér, 2024. december 10.

Bondár Balázs s.k. Pápai Mónika s.k.

elnök referens

**Határozati javaslat:**

Kisbér Város Önkormányzat Képviselő-testülete

utasítja a Kisbéri Közös Önkormányzati Hivatalt, hogy a 2025. évi költségvetés készítésekor a Kisbéri Gyöngyszem Óvoda és Bölcsőde hántai csoportjának hely adó épület vízszigetelését vegye figyelembe. Amennyiben a költségvetésben a vízszigetelésre fedezet áll rendelkezésre, utasítja a Kisbéri Közös Önkormányzati Hivatalt, hogy a vízszigetelésre ajánlatokat kérjen be.

abban az esetben, ha a költségvetés további munkálatok elvégzésére ad lehetőséget, a csoportszoba aljzatának felújítását rendeli el elvégeztetni.

utasítja a Kisbéri Városigazgatóságot, hogy a benti munkálatokkal párhuzamosan végezze el a beltéri ajtók felújítását.

**Határidő:** azonnal

**Felelős:** Sinkovicz Zoltán polgármester

Dr. Pápai Tamás jegyző

Csejtei Johanna mb. igazgató